Document ID: 32000L0009

Europos Parlamento ir Tarybos direktyva 2000/9/EB
2000 m. kovo 20 d.
dėl keleivinių lynų kelio įrenginių
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos Bendrijos steigimo sutartį, ypač į jos 47 straipsnio 2 dalį, 55 ir 95 straipsnius,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3],
kadangi:
(1) Keleiviniai lynų kelio įrenginiai (toliau - lynų kelio įrenginiai) projektuojami, gaminami, parengiami eksploatuoti ir eksploatuojami, kad būtų galima gabenti žmones. Dažniausiai lynų kelio įrenginiai yra aukštikalnių kurortuose naudojamos kalnų liftų sistemos, pavyzdžiui, funikulieriai, lynų kelio vagonai, gondolos, kalnų keltuvai su sėdyne ir buksyravimo keltuvai, tačiau tos sistemos gali apimti ir miesto transporto reikmėms naudojamus lynų kelio įrenginius. Tam tikrų lynų kelio įrenginių tipams gali būti taikomi visiškai kiti pagrindiniai principai, kurių iš anksto atmesti negalima. Dėl to turėtų būti numatyta nuostata, kad siekiant tų pačių tikslų, kurie nustatyti ir šioje direktyvoje, būtų diegiami specialieji reikalavimai.
(2) Lynų kelio įrenginiai paprastai eksploatuojami siekiant patenkinti turizmo poreikius visų pirma kalnų rajonuose, kurių įtaka atitinkamų regionų ekonomikai yra svarbi ir kurie tampa vis svarbesniu valstybių narių prekybos balanso veiksniu. Lynų kelio įrenginių sektorių vertinant techniniu požiūriu, jį galima priskirti pagrindinę įrangą gaminančioms pramoninėms veiklos rūšims bei statybos ir civilinės inžinerijos sektoriui.
(3) Valstybės narės atsakingos už lynų kelio įrenginių saugumo užtikrinimą juos statant, parengiant eksploatuoti ir eksploatuojant. Be to, kartu su kompetentingomis institucijomis jos atsakingos už žemėnaudą, regioninį planavimą ir aplinkos apsaugą. Dėl nacionalinei pramonei ir vietiniams papročiams bei pažangiajai patirčiai būdingų metodikų nacionalinės taisyklės labai skiriasi. Jos nustato specialiuosius matmenis, įtaisus ir konkrečias technines charakteristikas. Atsižvelgiant į tas aplinkybes, gamintojai įpareigojami kiekvienai rinkai savo įrangą nustatyti iš naujo. Dėl tų priežasčių sunku priimti vienodus sprendimus ir prastėja konkurencingumas.
(4) Siekiant užtikrinti, kad lynų kelio įrenginiai būtų saugūs, turi būti laikomasi esminių sveikatos ir saugos reikalavimų. Tie reikalavimai turi būti taikomi atsižvelgiant į technikos lygį gamybos metu ir techninius bei ekonominius reikalavimus.
(5) Be to, lynų kelio įrenginiai gali kirsti sienas ir juos statant būtų susidurta su prieštaraujančiomis nacionalinėmis taisyklėmis.
(6) Visoje Bendrijoje turėtų būti imamasi veiksmų lynų kelio įrenginiams, posistemiams ir jų saugos komponentams, taikomiems esminiams žmonių saugos ir sveikatos, aplinkos apsaugos ir vartotojų apsaugos reikalavimams nustatyti. Nesiėmus tų veiksmų, abipusis nacionalinių norminių nuostatų pripažinimas, turint omenyje jų aiškinimą ir atsakomybę, sukeltų nepašalinamų politinių ir techninių keblumų. Be to, standartizavimas iš anksto neapibrėžus suderintų norminių reikalavimų būtų neveiksmingas problemų sprendimo būdas.
(7) Atsakomybė patvirtinti lynų kelio įrenginius paprastai suteikiama kompetentingų nacionalinių institucijų tarnybai; tam tikrais atvejais negalima komponentams suteikti patvirtinimo iš anksto - tai galima padaryti tik tada, kai užsakovas pateikia paraišką. Be to, prieš eksploatavimo pradžią atliekamos lynų kelio įrenginio privalomos apžiūros metu leidimas taikyti tam tikrus komponentus gali būti nesuteiktas arba gali būti priimti skirtingi technologiniai sprendimai. Susidarius tokiai padėčiai, didėja sąnaudos ir ilgėja įrenginių pristatymo terminai, o užsienio šalių gamintojai patenka į ypač nepalankią padėtį. Eksploatuojamus lynų kelio įrenginius taip pat atidžiai kontroliuoja valstybinės tarnybos. Didelių avarijų priežastis galima sieti su parinkta vieta, pačia transporto sistema, struktūromis arba sistemos eksploatavimo ir techninės priežiūros būdu.
(8) Esant tokioms aplinkybėms lynų kelio įrenginių sauga vienodai priklauso nuo aplinkinių sąlygų, tiekiamų pramoninių gaminių kokybės ir jų surinkimo, stacionariojo sumontavimo bei nustatyto eksploatuojamų įrenginių priežiūros ir kontrolės būdo. Dėl to, siekiant įvertinti saugos lygį ir Bendrijoje įteisinti bendrąjį kokybės užtikrinimo metodą, visų pirma būtina turėti bendros lynų kelio įrenginio apžvalgos rezultatus. Tokiomis aplinkybėmis, siekiant užtikrinti, kad gamintojai susidoros su dabartiniais savo sunkumais, o vartotojai galės naudotis visais lynų kelio įrenginių teikiamais pranašumais, ir kad visose valstybėse narėse nusistovės vienodas plėtros lygis, turėtų būti ne tik nustatytas reikalavimų rinkinys, bet ir visose valstybėse narėse vienodai taikomos kontrolės ir tikrinimo procedūros.
(9) Lynų kelio paslaugomis besinaudojantiems visiems valstybių narių ir kitų valstybių piliečiams turi būti užtikrintas tinkamas saugos lygis. Siekiant, kad to reikalavimo būtų laikomasi, būtina nustatyti procedūras ir tikrinimo, kontrolės bei tikrinimo metodus. Dėl to privalu taikyti standartizuotus techninius įtaisus, įmontuojamus lynų kelio įrenginiuose.
(10) Tais atvejais, kai pagal Tarybos direktyvos 85/337/EEB [4] reikalavimus turi būti įvertintas lynų kelio įrenginių poveikis aplinkai; turėtų būti atsižvelgta ne tik į toje direktyvoje paminėtus padarinius, bet ir į aplinkos apsaugą bei subalansuotos turizmo plėtros reikalavimus.
(11) Lynų kelio įrenginiams galima taikyti 1993 m. birželio 14 d. Tarybos direktyvą 93/38/EEB dėl subjektų, vykdančių savo veiklą vandens, energetikos, transporto ir telekomunikacijų sektoriuose, vykdomų pirkimų tvarkos derinimo [5].
(12) Techninės specifikacijos turėtų būti įtrauktos į kiekvienos sutarties bendruosius dokumentus arba technines specifikacijas. Tos techninės specifikacijos turi būti nustatytos remiantis Europos specifikacijomis, jeigu tokios yra.
(13) Siekiant nustatyti tvarką, kurią taikant būtų galima lengviau įrodyti, jog esminių reikalavimų yra laikomasi, būtų naudinga turėti tokius darniuosius Europos standartus, kad, jeigu paisoma jų reikalavimų, gaminys būtų laikomas atitinkančiu pirmiau minėtus esminius reikalavimus. Darniuosius Europos standartus rengia privačios įstaigos ir jie turi išlikti neprivalomi. Europos standartizacijos komitetas (CEN) ir Europos elektrotechnikos standartizacijos komitetas (Cenelec) tam tikslui yra pripažinti kompetentingomis įstaigomis, galinčiomis priimti 1984 m. lapkričio 13 d. Komisijos ir tų dviejų įstaigų pasirašytus bendrąsias bendradarbiavimo rekomendacijas atitinkančius darniuosius standartus.
(14) Šioje direktyvoje darnusis standartas - tai Komisijos prašymu pagal 1998 m. birželio 22 d. Europos Parlamento ir Tarybos direktyvą 98/34/EB, nustatančią informacijos apie techninius standartus ir reglamentus ir paslaugų informacinei visuomenei teikimo tvarką [6] ir pagal pirmiau nurodytas bendrąsias rekomendacijas vienos ar kitos arba abiejų tų įstaigų parengta techninė specifikacija (Europos standartas arba suderinimo dokumentas). Atliekant standartizaciją, Komisijai turėtų padėti toje direktyvoje nurodytas komitetas, kuris prireikus tariasi su technikos ekspertais.
(15) Tik tie įrenginių saugos komponentai arba posistemiai, kurie atitinka į nacionalinius standartus perkeltus darniuosius standartus, nurodytus Europos Bendrijų oficialiajame leidinyje, laikomi atitinkančiais esminius šios direktyvos reikalavimus, nepaisant būtinybės pateikti kokį nors specialų pagrindimą.
(16) Jeigu Europos specifikacijos neparengtos, techninės specifikacijos kiek galima turėtų būti apibrėžtos pagal kitus Bendrijoje taikomus standartus. Pagrindiniai rangovai gali nustatyti papildomas specifikacijas, būtinas Europos specifikacijoms arba kitiems standartams papildyti. Tomis nuostatomis turi būti užtikrinamas Bendrijos lygmeniu suderintų reikalavimų, kuriuos lynų kelio įrenginiai turi atitikti, laikymasis.
(17) Be to, atsižvelgiant į valstybių narių interesus, būtina tarptautinė standartizacijos sistema, galinti parengti tokius standartus, kuriuos tarptautinės prekybos partneriai iš tikro taikytų ir kurie atitiktų Bendrijos politikos reikalavimus.
(18) Dabartiniu metu tam tikrose valstybėse narėse pagrindiniai rangovai kiekvienos sutarties bendruosiuose dokumentuose arba specifikacijose gali nurodyti kontrolės ir apžiūros procedūras. Ateityje tos procedūros, jei tai yra saugos komponentai, iš esmės turi atitikti bendrąsias 1989 m. gruodžio 21 d. Tarybos rezoliucijos dėl visuotinio atitikties įvertinimo metodo [7] nuostatas. Saugos komponento sąvoka taikoma ne tik fiziniams, bet ir nematerialiems objektams, pavyzdžiui, programinei įrangai. Saugos komponentų atitikties įvertinimo procedūros turi būti grindžiamos Tarybos sprendime 93/465/EEB [8] numatytų modulių taikymu. Kalbant apie kritinius saugos komponentus, reikėtų apibrėžti projektavimo kokybės užtikrinimo sistemos taikymo principus; toks metodas būtinas, siekiant, kad visos įmonės būtų skatinamos taikyti kokybės užtikrinimo sistemą.
(19) Atliekant metodinę lynų kelio įrenginių saugos analizę būtina nustatyti svarbiausius lynų kelio įrenginių saugos komponentus.
(20) Pagal Europos specifikacijas pagrindiniai rangovai sutarties dokumentuose nustato technines charakteristikas, kurių pagal sutartinius įsipareigojimus gamintojai turi laikytis, ypač dėl saugos komponentų. Dėl to komponentų atitiktis daugiausia siejama su jų taikymo sritimi, o ne tik su laisvu jų judėjimu Bendrijos rinkoje.
(21) Saugos komponentai turėtų turėti ženklą "CE", kuriuo jį ženklina gamintojas arba Bendrijoje įsisteigęs įgaliotasis jo atstovas. Ženklas "CE" patvirtina, kad saugos komponentas atitinka šios direktyvos ir kitų CE ženklinimui taikomų Bendrijos direktyvų nuostatas.
(22) Šios direktyvos nuostatų reglamentuojamus posistemius nebūtina ženklinti ženklu "CE", ir, laikantis tam tikslui šioje direktyvoje nustatytų atitikties įvertinimo procedūrų, pakanka atitikties deklaracijos. Tai nepažeidžia gamintojams nustatyto reikalavimo tam tikrus posistemius ženklinti ženklu "CE" siekiant patvirtinti, kad tie posistemiai atitinka kitas jiems taikomas Bendrijos nuostatas.
(23) Valstybių narių atsakomybė už saugos, sveikatos ir kitus aspektus, kuriems jų teritorijoje taikomi esminiai reikalavimai, turi būti nustatyta straipsnyje dėl apsaugos priemonių, numatančiame tinkamas Bendrijos procedūras.
(24) Būtina nustatyti procedūrą lynų kelio įrenginių posistemiams prieš jų eksploatavimo pradžią tikrinti. Taikomos tikrinimo procedūros turi būti tinkamos, kad institucijos galėtų įsitikinti, jog kiekviename projektavimo, gamybos ir parengimo eksploatuoti etape nustatyti rezultatai atitinka taikytinas šios direktyvos nuostatas. Tai turi leisti gamintojams tikėtis, kad, nepaisant valstybės narės, jiems bus taikomos vienodos sąlygos. Dėl to turėtų būti nustatyti įrenginių posistemių EB patikros principai ir taisyklės.
(25) Atliekant saugos analizę, turi būti atsižvelgta į lynų kelio įrenginių eksploatavimo apribojimus, tačiau taikant šią nuostatą negalima pažeisti laisvo prekių judėjimo principo arba lynų kelio įrenginių saugos. Dėl tos priežasties, nors ši direktyva eksploatuojant lynų kelio įrenginius netaikoma, Komisija valstybėms narėms turėtų pasiūlyti tam tikras rekomendacijas, kad užtikrintų, jog jos teritorijoje esantys lynų kelio įrenginiai būtų eksploatuojami taip, kad vartotojams, įrenginius eksploatuojantiems darbuotojams ir trečiosioms šalims būtų užtikrintas aukštas apsaugos lygis.
(26) Jei tai yra lynų kelio įrenginiai, išbandant technologijos naujoves kompleksiniai bandymai daromi tik su naujai sumontuotu įrenginiu. Tokiomis aplinkybėmis turėtų būti numatyta procedūra, kuri, užtikrindama esminių reikalavimų laikymąsi, taip pat leistų nustatyti specialias sąlygas.
(27) Lynų kelio įrenginiai, kuriems leidimas buvo išduotas, tačiau kurių statyba pagal jį dar nepradėta arba kurie jau statomi, turi atitikti šios direktyvos nuostatas, jeigu valstybės narės nenusprendžia kitaip, nurodydamos tokio sprendimo priežastis, ir tų įrenginių saugos lygis turi būti pakankamai didelis. Modifikuojant eksploatuojamus lynų kelio įrenginius, šios direktyvos nuostatų turi būti laikomasi, jeigu pagal nacionalinius teisės aktus tiems modifikavimams turi būti išduotas leidimas.
(28) Nebūtina reikalauti, kad visi eksploatuojami lynų kelio įrenginiai atitiktų naujiems įrenginiams taikomas nuostatas. Tačiau, jeigu pagrindinių saugos tikslų nesilaikoma, tą reikalavimą gali tekti taikyti. Tuo atveju Komisija valstybėms narėms pateikia tam tikras rekomendacijas, siekdama užtikrinti, kad tų valstybių narių teritorijoje eksploatuojami lynų kelio įrenginiai, atsižvelgiant į šioje srityje naujiems įrenginiams taikomas nuostatas, vartotojams užtikrintų aukštą apsaugos lygį.
(29) Jeigu Europos specifikacija neparengta, už lynų kelio įrenginių saugos komponentų ir posistemių atitikties įvertinimo procedūras atsakingos notifikuotosios įstaigos turi kuo glaudžiau bendradarbiaudamos derinti savo sprendimus. Komisija turi užtikrinti tų įstaigų bendradarbiavimą.
(30) Esminiams reikalavimams, ypač įrenginių saugos, įgyvendinti ir visoms procedūroms derinti būtina įkurti komitetą.
(31) Šiai direktyvai įgyvendinti būtinos priemonės turėtų būti priimtos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais vykdomaisiais įgaliojimais tvarką [9],
PRIĖMĖ ŠIĄ DIREKTYVĄ:
I SKYRIUS
BENDROSIOS NUOSTATOS
1 straipsnis
1. Ši direktyva taikoma keleiviniams lynų kelio įrenginiams.
2. Šioje direktyvoje "keleiviniai lynų kelio įrenginiai" - tai iš kelių komponentų suprojektuoti, pastatyti, surinkti ir parengti eksploatuoti įrenginiai žmonėms vežti.
Stacionarieji įrenginiai - tai įrenginiai žmonėms vežti transportavimo priemonėse arba buksyravimo įtaisais, kurie pakabinami ir (arba) traukiami išilgai trasos įrengtais lynais.
3. Tie įrenginiai - tai:
a) ant ratų arba kitų pakabos įtaisų įrengtus vagonus turintys funikulieriai arba kiti įrenginiai, jeigu juos traukia vienas ar daugiau lynų;
b) lynų kelio vagonai, jeigu jų kabinos pakabintos ant vieno laikančiojo lyno arba daugiau jų ir jeigu tas transportavimo priemones traukia vienas arba daugiau lynų; šiai kategorijai priskiriamos gondolos ir kalnų keltuvai su sėdynėmis;
c) buksyravimo keltuvai, kuriuose tam tikra įranga aprūpintas naudotojas (asmuo) kils į viršų lynu.
4. Ši direktyva taikoma:
- sumontuotiems ir parengtiems eksploatuoti įrenginiams, nuo jos įsigaliojimo dienos,
- pateiktiems į rinką posistemiams ir saugos komponentams, nuo jos įsigaliojimo dienos.
Ji siejasi su tomis suderintomis nuostatomis, kurios būtinos ir tinkamos, kad būtų užtikrintas ir laiduotas esminių 3 straipsnio 1 dalyje nurodytų reikalavimų laikymasis.
Tuo atveju, kai pagrindinės eksploatuojamų įrenginių techninės charakteristikos, posistemiai arba saugos komponentai modifikuojami taip, kad modifikuotam įrenginiui eksploatuoti atitinkama valstybė narė turi išduoti naują leidimą, tokios modifikacijos ir jų padariniai visam įrenginiui turi atitikti esminius 3 straipsnio 1 dalyje nurodytus reikalavimus.
5. Šioje direktyvoje:
"įrenginys" - tai stacionari iš I priede išvardytos infrastruktūros ir posistemių sumontuota sistema; specialiai kiekvienam įrenginiui suprojektuota ir numatytoje vietoje sumontuota infrastruktūra - tai išdėstymas, sisteminiai duomenys, stotelės ir prie linijos pastatyti statiniai, kurie būtini įrenginiui pastatyti ir eksploatuoti, įskaitant pamatus,
"saugos komponentas" - tai kiekvienas įrenginyje įmontuotas saugą užtikrinantis pagrindinis komponentas, komponentų rinkinys, surenkamasis arba komplektinis įrangos mazgas ir kiekvienas įtaisas, kurie buvo numatyti taikant saugos analizės metodą ir kuriems sugedus kiltų pavojus žmonių - vartotojų, įrenginį eksploatuojančių darbuotojų arba trečiųjų šalių - saugai arba sveikatai,
"pagrindinis rangovas" - tai kiekvienas fizinis arba juridinis asmuo, kuris užsako įrenginio pastatymą,
"tinkamumas eksploatuoti" - tai visos projektui ir jo įgyvendinimui turinčios įtakos bei saugiam įrenginio eksploatavimui būtinos techninės nuostatos ir priemonės,
"techninės priežiūros patogumas" - tai visos projektui ir jo įgyvendinimui turinčios įtakos bei saugiam įtaiso eksploatavimui būtinos techninės nuostatos ir priemonės, kurios būtinos numatytai techninei priežiūrai, kad būtų užtikrintas saugus įrenginio eksploatavimas.
6. Ši direktyva netaikoma:
- Direktyvoje 95/16/EB [10] apibūdintiems liftams,
- įprastos konstrukcijos lyniniams tramvajams,
- žemės ūkio reikmėms taikomiems įrenginiams,
- stacionariajai arba kilnojamajai mugių ir (arba) pramogų parkų įrangai, kuri skirta pramogoms, o ne žmonėms vežti,
- kasybos arba stacionariesiems pramonės reikmėms taikomiems įrenginiams,
- lyniniams keltams,
- krumpliastiebiams,
- grandinėmis varomiems įrenginiams.
2 straipsnis
1. Ši direktyva taikoma nepažeidžiant kitų Bendrijos direktyvų, tačiau siekiant, kad būtų laikomasi esminių šioje direktyvoje nustatytų reikalavimų, gali tekti taikyti specialiąsias tam tikslui nustatytas Europos specifikacijas.
2. "Europos specifikacija" - tai bendroji techninė specifikacija, Europos techninis liudijimas arba Europos standartą pakeičiantis nacionalinis standartas.
3. Nuorodos į Europos specifikacijas, kurios gali būti Direktyvoje 93/38/EEB apibrėžtomis bendrosiomis techninėmis specifikacijomis, Europos techniniais liudijimais arba darniuosius Europos standartus pakeičiančiais nacionaliniais standartais, skelbiamos Europos Bendrijų oficialiajame leidinyje.
4. Valstybės narės skelbia darniesiems Europos standartams pakeisti taikomų nacionalinių standartų nuorodas.
5. Jeigu darnieji Europos standartai neparengti, valstybės narės imasi būtinų priemonių, kad atitinkamoms šalims būtų pranešta apie taikomus nacionalinius standartus ir technines specifikacijas, kurie laikomi svarbiais arba tinkamais užtikrinti reikiamą 3 straipsnio 1 dalyje nurodytų esminių reikalavimų perkėlimą į nacionalinę teisę.
6. Tie techniniai reikalavimai, kurie taip pat yra būtini Europos specifikacijoms arba kitiems standartams papildyti, neturi kliudyti laikytis esminių 3 straipsnio 1 dalyje nurodytų reikalavimų.
7. Jeigu valstybė narė arba Komisija laiko, kad šio straipsnio 2 dalyje nurodyta Europos specifikacija esminius 3 straipsnio 1 dalyje nurodytus reikalavimus atitinka nevisiškai, Komisija arba atitinkama valstybė narė, nurodydama tokio sprendimo priežastis, klausimą pateikia 17 punkte nurodytam komitetui. Komitetas nedelsdamas pareiškia nuomonę.
Komisija, atsižvelgdama į komiteto nuomonę ir pasitarusi su pagal Direktyvą 98/34/EB įsteigtu komitetu, jei tai yra darnieji Europos standartai, valstybes nares informuoja, ar būtina iš šio straipsnio 3 dalyje nurodytos paskelbtos informacijos atitinkamą Europos specifikaciją išbraukti, ar tai daryti nebūtina.
3 straipsnis
1. Įrenginiai ir jų infrastruktūra, posistemiai ir įrenginio saugos komponentai turi atitikti II priede nustatytus ir jiems taikomus esminius reikalavimus.
2. Jeigu darnųjį Europos standartą, apie kurį nuoroda buvo paskelbta Europos Bendrijų oficialiajame leidinyje, pakeičiantis nacionalinis standartas taikomas esminiams II priede nustatytiems saugos reikalavimams, pagal tą standartą pastatyti įrenginiai ir jų infrastruktūra, posistemiai ir kiekvieno įrenginio saugos komponentai laikomi atitinkančiais atitinkamus esminius reikalavimus.
4 straipsnis
1. Pagrindinio rangovo arba įgaliotojo jo atstovo prašymu atliekama III priede nustatyta visų planuojamų įrenginių saugos analizė, kurioje bus įvertinami visi sistemai ir jos aplinkai svarbūs saugos aspektai projektuojant, gaminant ir rengiant eksploatacijai ir, remiantis ankstesne patirtimi, įvertinami visi eksploatacijos metu galintys atsirasti rizikos faktoriai.
2. Saugos analizės pagrindu parengiama saugos ataskaita, kurioje pateikiamos priemonės pirmiau minėtiems rizikos faktoriams pašalinti; ataskaitoje turi būti saugos komponentų ir posistemių sąrašas, kuriam pagal aplinkybes turi būti taikomi II arba III skyrių reikalavimai.
II SKYRIUS
SAUGOS KOMPONENTAI
5 straipsnis
1. Valstybės narės imasi visų būtinų priemonių užtikrinti, kad saugos komponentai:
- į rinką būtų pateikiami tik tada, jeigu tie komponentai užtikrins, kad įrenginiai, į kuriuos jie bus įmontuoti, atitiks esminius 3 straipsnio 1 dalyje nurodytus reikalavimus,
- būtų pradedami eksploatuoti tik tada, jeigu tie komponentai užtikrins, kad įrenginiai, į kuriuos jie bus įmontuoti, juos tinkamai sumontavus bei eksploatuojant ir naudojant pagal paskirtį, nekels pavojaus žmonių saugai bei sveikatai arba, tam tikrais atvejais, turto saugumui.
2. Ši direktyva neturi įtakos valstybių narių teisei laikantis sutarties nustatyti tokius reikalavimus, kuriuos jos gali laikyti būtinais užtikrinti, kad būtų apsaugoti atitinkamais įrenginiais besinaudojantys asmenys, ypač tuose įrenginius eksploatuojantys darbuotojai, su sąlyga, kad įrenginiai nebus modifikuojami šioje direktyvoje nenurodytu būdu.
6 straipsnis
Valstybės narės šios direktyvos pagrindu negali uždrausti, apriboti arba trukdyti į savo nacionalines rinkas pateikti įrenginyje numatytų sumontuoti saugos komponentų, jeigu tie komponentai atitinka šios direktyvos nuostatas.
7 straipsnis
1. Valstybės narės laiko, kad IX priede nurodytą atitikties ženklą "CE" turintys 4 straipsnio 2 dalyje nurodyti saugos komponentai, su kuriais pateikta IV priede numatyta EB atitikties deklaracija, atitinka visas atitinkamas šios direktyvos nuostatas.
2. Prieš pateikdamos saugos komponentą į rinką, gamintojas arba Bendrijoje įsisteigęs įgaliotasis jo atstovas turi:
a) pateikti saugos komponentą, kad pagal V priede nustatytą procedūrą būtų įvertinta to komponento atitiktis ir
b) paženklinti saugos komponentą atitikties ženklu "CE" ir, taikydamas Sprendime 93/465/EEB nustatytus modulius, pagal IV priedą parengti EB atitikties deklaraciją.
3. Saugos komponento atitikties įvertinimo procedūrą gamintojo arba Bendrijoje įsisteigusio įgaliotojo jo atstovo prašymu atlieka 16 straipsnyje nurodyta ir jo paskirta notifikuotoji įstaiga.
4. Jeigu saugos komponentams dėl kitų aspektų taikomos kitos direktyvos, kurios taip pat numato ženklinimą ženklu "CE", toks ženklas nurodo, jog saugos komponentas taip pat laikomas atitinkančiu tų kitų direktyvų nuostatas.
5. Jeigu nei gamintojas, nei jo įgaliotasis atstovas Bendrijoje šio straipsnio 1-4 dalyse nustatytų įpareigojimų nevykdo, tie įpareigojimai perduodami tam, kas saugos komponentus pateikia į Bendrijos rinką. Tie patys įpareigojimai taikomi tam, kuris saugos komponentus pasigamina savo reikmėms.
III SKYRIUS
POSISTEMIAI
8 straipsnis
Valstybės narės imasi visų būtinų priemonių užtikrinti, kad I priede apibrėžti posistemiai į rinką būtų pateikiami tik tada, jeigu įrenginiai, į kuriuos jie bus įmontuoti, atitiks 3 straipsnio 1 dalyje nurodytus esminius reikalavimus.
9 straipsnis
Valstybės narės šios direktyvos pagrindu negali uždrausti, apriboti arba trukdyti į savo nacionalines rinkas pateikti įrenginyje numatytų sumontuoti posistemių, jeigu tie posistemiai atitinka šios direktyvos nuostatas.
10 straipsnis
1. Valstybės narės laiko, kad posistemiai, kuriems parengta EB atitikties deklaracija pagal VI priede numatytą pavyzdį ir šio straipsnio 3 dalyje numatyti techniniai dokumentai, atitinka esminius 3 straipsnio 1 dalyje nurodytus reikalavimus.
2. Posistemių tikrinimą taikant EB procedūrą, gamintojo arba Bendrijoje įsisteigusio įgaliotojo jo atstovo ar, jeigu jų nėra, kiekvieno atitinkamus posistemius į rinką pateikiančio fizinio arba juridinio asmens prašymu atlieka 16 straipsnyje nurodyta notifikuotoji įstaiga, kurią tam tikslui pasirenka gamintojas arba įgaliotasis jo atstovas ar pirmiau minėtas fizinis arba juridinis asmuo. EB atitikties deklaraciją, atsižvelgdamas į pagal VII priede nustatytą procedūrą atlikto EB patikrinimo rezultatus, parengia gamintojas arba įgaliotasis jo atstovas ar pirmiau minėtas fizinis ar juridinis asmuo.
3. Notifikuotoji įstaiga parengia EB patikrinimo sertifikatą pagal VII priede nurodytas procedūras ir pateiktus techninius dokumentus, kurie pridedami prie sertifikato. Techninius dokumentus turi sudaryti visi būtini posistemių techninių charakteristikų ir, tam tikrais atvejais, visi saugos komponentų atitiktį patvirtinantys dokumentai. Tuose dokumentuose taip pat turi būti pateikti visi atitinkami eksploatavimo sąlygų arba jo apribojimų ar techninio aptarnavimo nurodymai.
IV SKYRIUS
ĮRENGINIAI
11 straipsnis
1. Kiekviena valstybė narė nustato procedūras, pagal kurias išduodamas leidimas jos teritorijoje statyti įrenginius ir juos eksploatuoti.
2. Valstybės narės imasi visų atitinkamų priemonių ir numato procedūras, kad būtų užtikrinta, jog I priede nurodyti saugos komponentai ir posistemiai tų valstybių narių teritorijoje statomuose įrenginiuose būtų sumontuojami ir pradedami eksploatuoti tik jeigu juos taikant būtų pastatyti žmonių saugai ir sveikatai, o tam tikrais atvejais - turto saugumui pavojaus nekeliantys įrenginiai, kai saugos komponentai ir posistemiai yra tinkamai sumontuoti ir prižiūrimi bei eksploatuojami pagal numatytą paskirtį.
3. Jeigu valstybė narė mano, kad I priede nurodytas saugos komponentas arba posistemiai buvo suprojektuoti arba pagaminti taikant naujovišką metodą, ji gali imtis atitinkamų priemonių ir nustatyti, jog įrenginių, kuriuose buvo taikyti tie naujoviški komponentai arba posistemiai, statybai ar eksploatavimui būtų taikomos specialios sąlygos. Ta valstybė narė nedelsdama apie taikomas specialias sąlygas praneša Komisijai ir nurodo tokio sprendimo priežastis. Komisija nedelsdama klausimą perduoda 17 straipsnyje numatytam komitetui.
4. Valstybės narės imasi visų atitinkamų priemonių užtikrinti, kad įrenginiai būtų pastatyti ir pradėti eksploatuoti tik tada, jeigu jie buvo suprojektuoti ir pastatyti tokiu būdu, kuris užtikrintų, kad laikomasi 3 straipsnio 1 dalyje nurodytų esminių reikalavimų.
5. Valstybės narės šio straipsnio 1 dalyje nurodytų nuostatų pagrindu, negali uždrausti, riboti arba trukdyti I priede nurodytų saugos komponentų ir posistemių, turinčių 7 straipsnyje arba 10 straipsnyje apibrėžtą EB atitikties deklaraciją, laisvo judėjimo.
6. I priede nurodytų saugos komponentų ir posistemių saugos analizę, EB atitikties deklaracijas bei pridedamus techninius dokumentus institucijai, atsakingai už statinio patvirtinimą, įteikia pagrindinis rangovas arba įgaliotasis jo atstovas, o viena tų dokumentų kopija laikoma prie įrenginio.
7. Valstybės narės turi užtikrinti, kad būtų pateikta saugos analizė, saugos ataskaita ir techniniai dokumentai, kuriuose būtų visi dokumentai su įrenginio techninėmis charakteristikomis, ir, tam tikrais atvejais, I priede nurodyti saugos komponentų bei posistemių atitiktį patvirtinantys dokumentai. Be to, turi būti pateikti visi dokumentai, kuriuose būtų nurodyti visi tinkamo naudojimo, techninio aptarnavimo, reguliavimo ir eksploatavimo nurodymai, įskaitant ir eksploatavimo apribojimus.
12 straipsnis
Valstybės narės, nepažeisdamos kitų teisės aktų nuostatų, savo teritorijoje negali uždrausti, riboti arba kliudyti statyti ir pradėti eksploatuoti šios direktyvos nuostatas atitinkančių įrenginių.
13 straipsnis
Valstybės narės užtikrina, kad įrenginys bus toliau eksploatuojamas tik tokiu atveju, jei jis atitiks saugos ataskaitoje nustatytas sąlygas.
V SKYRIUS
SAUGOS NUOSTATOS
14 straipsnis
1. Jeigu valstybė narė nustato, kad į rinką pateiktas ir pagal numatomą paskirtį taikomas, atitikties ženklą "CE" turintis saugos komponentas arba 10 straipsnio 1 dalyje nurodytą EB atitikties deklaraciją turintis ir pagal numatomą paskirtį taikomas posistemis gali kelti pavojų žmonių saugai ir sveikatai, o tam tikrais atvejais - turto saugumui, ta valstybė narė imasi atitinkamų priemonių apriboti komponento arba posistemio naudojimo sąlygas arba uždrausti juos naudoti.
Atitinkama valstybė narė nedelsdama apie tas priemones praneša Komisijai, nurodo tokio sprendimo priežastis ir visų pirma tai, ar neatitiktis buvo nustatyta dėl to, kad:
a) nesilaikoma 3 straipsnio 1 dalyje nurodytų esminių reikalavimų;
b) neteisingai taikomos 2 straipsnio 2 dalyje nurodytos Europos specifikacijos, jeigu šių specifikacijų taikymas turi įtakos atitikčiai;
c) 2 straipsnio 2 dalyje nurodytų Europos specifikacijų trūkumai yra to priežastis.
2. Komisija kuo greičiau pradeda tartis su atitinkamomis šalimis. Jeigu po tokio pasitarimo Komisija nustato, kad:
- priemonės yra pagrįstos, ji nedelsdama apie tai informuoja valstybę narę, kuri ėmėsi tų priemonių, ir kitas valstybes nares; jeigu šio straipsnio 1 dalyje nurodytas sprendimas grindžiamas Europos specifikacijų trūkumais ir jeigu sprendimą priėmusi valstybė narė jo atšaukti neketina, pasikonsultavusi su atitinkamomis šalimis Komisija pradeda taikyti 2 straipsnio 7 dalyje nurodytą procedūrą,
- dėl saugos komponento priimtos priemonės nėra pagrįstos, Komisija apie tai nedelsdama praneša gamintojui arba Bendrijoje įsisteigusiam įgaliotajam jo atstovui ir valstybei narei, kuri ėmėsi tų priemonių,
- dėl posistemių priimtos priemonės nėra pagrįstos, Komisija apie tai nedelsdama praneša gamintojui arba Bendrijoje įsisteigusiam įgaliotajam jo atstovui, o jeigu jų nėra - kiekvienam atitinkamą posistemį į rinką pateikusiam juridiniam arba fiziniam asmeniui ir valstybei narei, kuri ėmėsi tų priemonių.
3. Jeigu nustatoma, kad atitikties ženklą "CE" turintis saugos komponentas reikalavimų neatitinka, kompetentinga valstybė narė kiekvienam to ženklo tvirtintojui ir EB atitikties deklaracijos rengėjui taiko atitinkamas priemones ir apie tai informuoja Komisiją bei kitas valstybes nares.
4. Jeigu nustatoma, kad EB atitikties deklaraciją turintis posistemis reikalavimų neatitinka, kompetentinga valstybė narė kiekvienam EB atitikties deklaracijos rengėjui taiko atitinkamas priemones ir apie tai informuoja Komisiją bei kitas valstybes nares.
5. Komisija užtikrina, kad valstybės narės būtų informuotos apie tokios procedūros taikymo rezultatus.
15 straipsnis
Jeigu valstybė narė nustato, jog pagal numatytą paskirtį taikomas patvirtintas įrenginys gali sukelti pavojų žmonių saugai ir sveikatai, o tam tikrais atvejais - turto saugumui, ji imasi atitinkamų priemonių, kad įrenginio eksploatavimo sąlygos būtų apribotos arba tą įrenginį eksploatuoti būtų uždrausta.
VI SKYRIUS
NOTIFIKUOTOSIOS ĮSTAIGOS
16 straipsnis
1. Valstybės narės Komisijai ir kitoms valstybėms narėms praneša apie įstaigas, atsakingas už 7 ir 10 straipsniuose nurodytų atitikties įvertinimo procedūrų atlikimą, ir nustato kiekvienos iš tų įstaigų kompetencijos ribas. Komisija joms paskiria identifikavimo numerius. Komisija Europos Bendrijų oficialiajame leidinyje paskelbia notifikuotųjų įstaigų sąrašą, jų identifikavimo numerius, nurodo tų įstaigų kompetencijos ribas ir užtikrina, kad tas sąrašas būtų nuolatos atnaujinamas.
2. Valstybės narės, vertindamos notifikuotinas įstaigas, turi taikyti VIII priede nustatytus kriterijus. Šie kriterijai laikomi įvykdytais, jei įstaigos atitinka vertinimo kriterijus pagal atitinkamus darniuosius Europos standartus.
3. Jeigu įstaigą paskelbusi valstybė narė nustato, kad įstaiga VIII priede nustatytų kriterijų nebeatitinka, ji tą įstaigos notifikavimą turi paskelbti netekusiu galios. Valstybė narė nedelsdama apie tai praneša Komisijai ir kitoms valstybėms narėms.
4. Prireikus derinti notifikuotųjų įstaigų veiklą, tai atliekama pagal 17 straipsnį.
VII SKYRIUS
KOMITETAS
17 straipsnis
1. Komisijai padeda komitetas.
2. Jeigu nuoroda daroma į šią dalį, taikomi Sprendimo 1999/468/EB 3 ir 7 straipsniai, atsižvelgiant į to sprendimo 8 straipsnio nuostatas.
3. Komitetas priima savo darbo tvarkos taisykles.
VIII SKYRIUS
CE ATITIKTIES ŽENKLINIMAS
18 straipsnis
1. CE atitikties ženklinimą sudaro raidės "CE". IX priede nustatytas taikytinas pavyzdys.
2. Kiekvienas saugos komponentas ženklinamas atitikties ženklu "CE", tvirtinamu taip, kad jis būtų lengvai pastebimas ir matomas, arba, jeigu tų reikalavimų laikytis neįmanoma, neatskiriamai prie komponento pritvirtintoje etikėje.
3. Ženklinti saugos komponentus ženklais, kurie, atsižvelgiant į atitikties ženklo "CE" reikšmę ir formą, galėtų suklaidinti trečiąsias šalis, yra draudžiama. Bet kokį kitą ženklą ant saugos komponentų galima tvirtinti, jeigu dėl to nesumažėja atitikties ženklo "CE" matomumas ir įskaitomumas.
4. Nepažeidžiant 14 straipsnio:
a) jeigu valstybė narė nustato, kad atitikties ženklas "CE" pritvirtintas neteisingai, saugos komponento gamintojas arba Bendrijoje įsisteigęs įgaliotasis jo atstovas įpareigojamas pasirūpinti, kad saugos komponentas atitiktų CE atitikties ženklinimo nuostatas, ir būtų pašalinti šios šalies nustatytų nuostatų pažeidimai;
b) jeigu CE atitikties ženklinimo reikalavimų ir toliau nesilaikoma, valstybė narė turi imtis visų tinkamų priemonių, kad atitinkamo saugos komponento pateikimas į rinką būtų apribotas arba uždraustas, arba kad būtų užtikrinta, jog, taikant 14 straipsnyje numatytas procedūras, tas komponentas būtų pašalintas iš rinkos.
IX SKYRIUS
BAIGIAMOSIOS NUOSTATOS
19 straipsnis
Pagal šią direktyvą priimant kiekvieną sprendimą, kuriuo saugos komponentų arba posistemių naudojimas įrenginyje arba jų pateikimas į rinką apribojamas, nurodomos pagrįstos tokio sprendimo priežastys. Nedelsiant apie tokį sprendimą pranešama atitinkamai šaliai, kuri kartu informuojama apie pagal atitinkamoje valstybėje narėje galiojančius įstatymus jai prieinamas teisines teisių gynimo priemones ir laiką, per kurį tomis priemonėmis galima pasinaudoti.
20 straipsnis
Įrenginiai, kuriems leidimas buvo išduotas iki šios direktyvos įsigaliojimo ir kurių statyba dar nepradėta, turi atitikti šios direktyvos reikalavimus, jeigu, nurodydamos priežastis, valstybės narės nenusprendžia kitaip ir jeigu užtikrinamas toks pat saugos lygis.
21 straipsnis
1. Valstybės narės priima ir paskelbia įstatymus bei kitus teisės aktus, kurie, įsigalioję ne vėliau kaip iki 2002 m. gegužės 3 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus.
3. Valstybės narės ketverius metus nuo šios direktyvos įsigaliojimo leidžia:
- statyti ir pradėti eksploatuoti įrenginius,
- pateikti į rinką posistemius ir saugos komponentus,
kurie atitinka šios direktyvos įsigaliojimo metu jų teritorijoje galiojančias nuostatas.
4. Komisija ne vėliau kaip 2004 m. gegužės 3 d. Europos Parlamentui ir Tarybai pateikia ataskaitą apie šios direktyvos įgyvendinimą, ypač jos 1 straipsnio 6 dalies ir 17 straipsnio, ir, jeigu būtina, pateikia atitinkamą pasiūlymą dėl pakeitimų.
22 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
23 straipsnis
Ši direktyva skirta valstybėms narėms.
Priimta Briuselyje, 2000 m. kovo 20 d.

Labels: 7
8